পরিবহন বিনিময় কেন্দ্র

পরিবহন বিনিময় কেন্দ্র বলতে এমন একটি স্থানকে বোঝায়, যেখানে যানবাহন এবং/অথবা পরিবহন মাধ্যমের মধ্যে যাত্রী এবং পণ্য বিনিময় করা হয়। গণপরিবহন বিনিময় কেন্দ্রগুলির মধ্যে রেলওয়ে স্টেশন, দ্রুতগামী গণপরিবহন স্টেশন, বাসবিরতি, ট্রামবিরতি, বিমানবন্দর ও ফেরি ঘাট উল্লেখ্য। মালবাহী পরিবহন বিনিময় কেন্দ্রগুলির মধ্যে রেল জড়োকরণ চত্বর, বিমানবন্দর, সমুদ্রবন্দর , ট্রাক টার্মিনাল, অথবা এগুলির কোনও ধরনের সমন্বিত রূপ অন্তর্ভুক্ত। ব্যক্তিগত গাড়িতে পরিবহনের ক্ষেত্রে গাড়ি রাখার জায়গা (পার্কিং) একটি একক-মাধ্যম বিনিময় কেন্দ্র হিসেবে কাজ করে।
ঐতিহাসিকভাবে সময়সূচীভিত্তিক যাত্রীবাহী বিমান পরিবহন শিল্পে একটি বিনিময় পরিষেবার মধ্যে দুই বা ততোধিক বিমান সংস্থা দ্বারা পরিচালিত "বিমানের মাধ্যমে" উড়ান অন্তর্ভুক্ত ছিল যেখানে একটিমাত্র বিমান ব্যবহার করা হত, যেখানে পৃথক বিমান সংস্থাগুলি তাদের নিজস্ব উড্ডয়ন পরিচালনা কর্মীবৃন্দের (ক্রু) ব্যবহার করে একটি সরাসরি, বিমান পরিবর্তনবিহীন ও একাধিক-বিরতিবিশিষ্ট উড়ানের নিজ নিজ অংশে বিমানটি পরিচালনা করত। মার্কিন যুক্তরাষ্ট্রে আলাস্কা এয়ারলাইন্স, আমেরিকান এয়ারলাইন্স, ব্র্যানিফ ইন্টারন্যাশনাল এয়ারওয়েজ, কন্টিনেন্টাল এয়ারলাইন্স, ডেল্টা এয়ার লাইনস, ইস্টার্ন এয়ারলাইন্স, ফ্রন্টিয়ার এয়ারলাইন্স (১৯৫০-১৯৮৬), হিউস এয়ারওয়েস্ট, ন্যাশনাল এয়ারলাইন্স (১৯৩৪-১৯৮০), প্যান অ্যাম, ট্রান্স ওয়ার্ল্ড এয়ারলাইন্স ( টিডব্লিউএ ), ইউনাইটেড এয়ারলাইন্স এবং ওয়েস্টার্ন এয়ারলাইন্সসহ বেশ কয়েকটি বিমান সংস্থা পূর্বে অভ্যন্তরীণ এবং/অথবা আন্তর্জাতিক উভয় পরিষেবায় এই ধরনের সহযোগিতামূলক "বিমানের মাধ্যমে" বিনিময় উড়ান পরিচালনা করত এবং এই সময়সূচীগুলি তাদের নিজ নিজ ব্যবস্থার সময়সূচীতে প্রদর্শিত হত।
ডেল্টা এয়ার লাইনস ১৯৫৫ সালে ইস্টার্ন এয়ার লাইনসের সাথে প্রতিযোগিতা করার জন্য মার্কিন যুক্তরাষ্ট্রের জর্জিয়ার আটলান্টায় অবস্থিত তার বিনিময় কেন্দ্র থেকে বিমান চলাচলের জন্য চাকার নাভি ও পাখি জাতীয় বিতরণ ব্যবস্থার পথপ্রদর্শক হয়। ১৯৭০-এর দশকে ফেডেক্স এক রাত্রির মধ্যে মোড়কবন্দী মাল বিলির জন্য চাকার নাভি ও পাখি প্রতিমানটি গ্রহণ করে। ১৯৭৮ সালে যখন মার্কিন যুক্তরাষ্ট্রের বিমান সংস্থাগুলিকে বিনিয়ন্ত্রিত করা হয়, তখন ডেল্টার চাকার নাভি ও পাখি আদর্শটি আরও বেশ কয়েকটি বিমান সংস্থা গ্রহণ করে। বিশ্বজুড়ে অনেক বিমান সংস্থা তাদের নিজ নিজ উড়ানের মধ্যে যাত্রীসংযোগ স্থাপনের সুবিধার্থে চাকার নাভি ও পাখি ব্যবস্থা পরিচালনা করে।
গণপরিবহনে আন্তঃমাধ্যম যাত্রী পরিবহন কেন্দ্রগুলির মধ্যে রয়েছে বাস স্টেশন, রেলস্টেশন এবং মেট্রো স্টেশন। অন্যদিকে একটি প্রধান পরিবহন বিনিময় কেন্দ্র প্রায়শই বহুমাধ্যম (বাস এবং রেল) হয়ে থাকে, যাকে পরিবহন কেন্দ্র বা মার্কিন ইংরেজিতে গণপরিবহন বিনিময় কেন্দ্র হিসেবে উল্লেখ করা যেতে পারে। শহরের যেসব রাস্তা অংশগুলি গণপরিবহন বিনিময় কেন্দ্র হিসেবে কাজ করার জন্য নিবেদিত, সেগুলিকে পথচারীবান্ধব গণপরিবহন বিনিময় এলাকা বলা হয়। যে শহরগুলিতে কেন্দ্রীয় স্টেশন রয়েছে, সেই স্টেশনটি প্রায়শই রেলস্টেশন হওয়ার পাশাপাশি গণপরিবহন বিনিময় কেন্দ্র হিসেবেও কাজ করে।
পরিবহন বিনিময় কেন্দ্রগুলির সাথে সংশ্লিষ্ট যাত্রা পরিকল্পনা সরাসরি যাত্রার চেয়ে বেশি জটিল, কারণ এক্ষেত্রে যাত্রার জন্য সাধারণত পরিবহন বিনিময় কেন্দ্রে যান পরিবর্তনের বা যানান্তরের প্রয়োজন হয়। গণপরিবহনের জন্য আধুনিক বৈদ্যুতিন যাত্রা পরিকল্পক অ্যাপ্লিকেশনগুলিতে একটি পরিবহন ব্যবস্থার বিরতিস্থল এবং পরিবহন বিনময় কেন্দ্র উভয়কেই ডিজিটাল উপায়ে উপস্থাপন করা হয়ে থাকে, যাতে তারা যেসব যাত্রায় বিনিময় কেন্দ্রগুলিতে যান পরিবর্তন অন্তর্ভুক্ত, সেগুলি যেন গণনা করতে পারে।
বিমানবন্দরগুলিতে পরিবহন বিনিময় কেন্দ্রের দুইটি উদ্দিষ্ট কাজ আছে। প্রথমত, এই বিনিময় কেন্দ্রগুলি পরবর্তী গন্তব্যস্থলে পরিবহনের জন্য যাত্রী প্রবাহকে একটিমাত্র জায়গায় কেন্দ্রীভূত করে। এর ফলে বিমানবন্দরগুলিকে আশেপাশের পরিবহন অবকাঠামোর সাথে সংযুক্ত করা গুরুত্বপূর্ণ হয়ে ওঠে, যার মধ্যে সড়ক, বাস পরিষেবা, রেলপথ এবং দ্রুতগামী গণপরিবহন ব্যবস্থাগুলি অন্তর্ভুক্ত। দ্বিতীয়ত, কিছু বিমানবন্দর বিমান সংস্থাগুলির জন্য অন্তঃগুচ্ছ বিনিময় কেন্দ্র (ইন্ট্রা-মডুলার হাব) বা বিমান সংস্থা বিনিময় কেন্দ্র হিসেবে কাজ করে। এটি নেটওয়ার্ক বিমান সংস্থাগুলির দ্বারা ব্যবহৃত একটি সাধারণ কৌশল, কেননা তারা সীমিত সংখ্যক বিমানবন্দরে বিমান পরিচালনা করে এবং সাধারণত তাদের গ্রাহকদের তাদের বিনিময় কেন্দ্রগুলির যেকোনও একটিতে বিমান পরিবর্তন করতে বাধ্য করে, যদি তারা এমন দুইটি শহরের মধ্যে যাত্রা করতে চায়, যেগুলির মধ্যে সরাসরি বিমান পরিবহন উপলব্ধ নেই।
বিমান সংস্থাগুলি বিভিন্ন উপায়ে চাকার নাভি ও পাখি প্রতিমানটি প্রসারিত করেছে। একটি পদ্ধতি হল আঞ্চলিক ভিত্তিতে অতিরিক্ত বিনিময় কেন্দ্র তৈরি করা এবং বিনিময় কেন্দ্রগুলির মধ্যে প্রধান প্রধান যাত্রাপথ তৈরি করা। এটি কাছাকাছি অবস্থিত গ্রন্থিগুলির মধ্যে দীর্ঘ দূরত্বের যাত্রার প্রয়োজনীয়তা হ্রাস করে। আরেকটি পদ্ধতিতে বিনিময় কেন্দ্রটিকে সম্পূর্ণরূপে পাশ কাটিয়ে, উচ্চ যানচলাচলবিশিষ্ট যাত্রাপথের জন্য উৎসস্থল থেকে গন্তব্যস্থল পর্যন্ত (পয়েন্ট-টু-পয়েন্ট) পরিষেবা বাস্তবায়নের জন্য কেন্দ্রীয় নগরী ব্যবহার করা।
সাধারণত তিন ধরণের পণ্য পরিবহন বিনিময় কেন্দ্র থাকে: সমুদ্র-সড়ক, সমুদ্র-রেল এবং সড়ক-রেল। তবে সমুদ্র-সড়ক-রেল জাতীয় কেন্দ্রও থাকতে পারে। মালবাক্সীকরণের ব্যবহার বৃদ্ধির সাথে সাথে, আন্তঃমাধ্যম মাল পরিবহন আরও দক্ষ হয়ে উঠেছে। এক্ষেত্রে প্রায়শই সরাসরি (যানান্তরবিহীন) পরিষেবার তুলনায় একাধিক ধাপ ব্যবহার করা হয়, ফলে বিনিময় কেন্দ্র ব্যবহার বৃদ্ধি পেয়েছে।